Suomi joutui roaming-neuvotteluissa häviäjien leiriin

EU-parlamentti yrittää kammeta lopputulosta suomalaisoperaattoreille edullisemmaksi

Kun huomio on kännykässä, saattaa liikenteen seuraaminen unohtua. Etelä-Koreassa sattui vuonna 2014 yhteensä yli 1 000 liikenneonnettomuutta, joihin liittyi älypuhelin. HOW HWEE YOUNG / EPA

Annu Marjanen / STT

Verkkovierailumaksujen poistuminen EU:ssa saattaa koitua lopulta suomalaisen kännykän käyttäjän tappioksi. Enemmistö EU-maista kannattaa mallia, joka voi tehdä Suomessa tarjottavista rajattoman datan liittymistä kestämättömiä.

Euroopan parlamentti yrittää kammeta neuvotteluja suomalaisoperaattoreille edullisempaan suuntaan. Parlamentin teollisuusvaliokunta äänesti tänään raportista, joka koskee operaattorien välisiä tukkumarkkinahintoja. Hinnat määrittävän sen, minkä verran operaattorit joutuvat maksamaan toisilleen asiakkaidensa verkkovierailusta ulkomaan verkossa.

Roaming-maksut on tarkoitus poistaa kokonaan EU-alueella ensi vuoden kesäkuussa. Tavoitteena on, että sen jälkeen kännykkää voisi käyttää toisessa EU-maassa vieraillessa kuten kotimaassa.

Muutos edellyttää, että EU:ssa päästään ensin sopuun väärinkäytösten ehkäisemisestä sekä tukkuhinnoille asetettavasta katosta. Tukkuhintoja koskevan asetuksen valmistelu on parlamentissa euroedustaja Miapetra Kumpula-Natrin (sd.) vastuulla.

Paljon dataa halvalla

Parlamentti lähtee siitä, että datan käyttöä koskeva hintakatto olisi alkuun neljä euroa gigatavulta ja laskisi asteittain yhteen euroon.

– Olen ottanut pohjamalliksi, että eurooppalaisten pitää saada mahdollisimman paljon dataa halvalla, Kumpula-Natri sanoi saatuaan valiokunnan tuen esityksensä taakse.

EU-komissio ja valtaosa jäsenmaista kannattavat yli tuplasti korkeampaa hintakattoa. Suomalaiset operaattorit ovat pitäneet esityksiä kestämättömänä.

Suomalaisoperaattorien tavoitteena on painaa hintakatto mahdollisimman alas, sillä roaming-maksujen poistuessa ne joutuvat helposti maksumiehiksi. Suomalaiset ovat EU-vertailuissa kännykän käyttäjinä omaa luokkaansa, sillä Suomessa on EU:n alhaisimmat matkapuhelinpalvelujen hinnat ja datan käyttö ylittää moninkertaisesti EU:n keskiarvon.

Elisan liiketoimintajohtajan Henri Korven mukaan suomalaiset käyttävät dataa yli kymmenkertaisesti eurooppalaiseen keskiarvoon nähden. Suomessa on tarjolla paljon liittymiä, joissa datan käyttö on rajoittamatonta.

Tukkuhinnat eivät yksin ratkaise

Elisa-yhtiön Korpi korostaa, että tukkuhinnat eivät yksin ratkaise, pysyykö suomalaisoperaattorien liiketoiminta kestävällä pohjalla. EU:ssa neuvotellaan parhaillaan myös siitä, voisiko kohtuullisten roaming-maksujen perimistä jatkaa poikkeustilanteissa.

Elisan mukaan rajoittamattoman datapaketin hankkinut suomalainen ei voisi hyödyntää etuaan täysimääräisesti ulkomailla vierailun aikana.

– Meidän mielestä oikea ja oikeudenmukainen tapa määritellä kohtuullinen käyttö olisi kaikille eurooppalaisille sama eli eurooppalainen keskiarvo.

Se tarkoittaisi, että ulkomailla käydessään suomalainen saisi käyttää ilman lisämaksua merkittävästi vähemmän dataa kuin kotimaassa.

Ellei neuvotteluissa päästä suomalaisoperaattorien näkökulmasta kestävään tulokseen, ne voisivat hakea kansallisilta viranomaisilta poikkeuslupaa roaming-maksujen jatkamiseen.

– Voi hyvin olla, että suomalaisoperaattorit joutuvat turvautumaan siihen, Korpi sanoo.

– Ne mallit, jotka siellä nyt ovat pöydällä, tulevat johtamaan siihen, että kotimaassa hinnat joko kohoavat merkittävästi tai rajoittamattoman datan liittymät katoavat Suomen markkinoilta.